**Meghívó a Győri Nemzetközi Tanirodai Kiállításra**

A Győri SZC Deák Ferenc Közgazdasági Technikum tisztelettel meghívja Önt (Önöket) a 2022. december 14-én megrendezendő Nemzetközi Tanirodai Kiállításra.

**A rendezvény lebonyolítása az előírt járványügyi szabályok betartása mellett történik.**

**A kiállítás helye és ideje:** *Széchenyi István Egyetem Apáczai Csere János Karának tornaterme, Győr Liszt Ferenc u. 42.*

***2022. december 14. 10 -14 óra***

A be- és kipakolásra lehetőség van az épület udvarán, de ezt követően el kell hagyni az intézmény parkolóját!

Parkolásra az iskolánk (9022 Győr, Bisinger sétány 32.) melletti Révai Parkolóházat, vagy az Árkád bevásárlóközpont parkolóját ajánljuk. A könnyebb tájékozódás érdekében egy térképet mellékelünk, amelyen megjelöltük az előbbiekben felsorolt helyszíneket.

A gyakorlócéget a versenyen négy diák képviseli.

**A rendezvény programja:**8.30-9.45: A standok felépítése  
10.00: Ünnepélyes megnyitó  
10.00-14.00: Kereskedés, gyakorlócégek bemutatkozása  
14.00-tól: Eredményhirdetés, díjkiosztás  
 14.15-től: A standok lebontása

A standok paravánokkal kerülnek kialakításra, amelyek mérete a következő:

1 db hátoldali paraván dekorációs felület: 150x120 cm   
2 db oldalparaván dekorációs felület: 120x120 cm

A paravánokon a dekoráció szurkatűvel rögzíthető!

A standokon 2 db pad és 4 db szék áll a csapatok rendelkezésére. A tornateremben WiFi hálózat elérhető!

Az elektromos csatlakozás hosszabbítóval oldható meg! Kérjük a kiállító cégeket, - amennyiben módjukban áll – gondoskodjanak saját hosszabbítóról. Ha ez nem megoldható, akkor szíveskedjenek a nevezési lapon hosszabbító iránti igényüket számunkra jelezni!

**A nevezési lap beküldési határideje: 2022. november 20.**

**A jelentkezők számától függ, hogy egy iskolából hány diákcéget tudunk fogadni.**

Az értékesítés nyugta vagy készpénzfizetési számla kiállításával történik, bizonylattömbről a gyakorlócég gondoskodik. A kiállított **bizonylaton jól olvashatóan feltüntetésre kerül „az** **oktatási célra” felirat**! Minden cég 2 db nyugta vagy számlatömbbel rendelkezik. Amennyiben a forgalom nagysága indokolja, úgy későbbi szállításra is lehet rendelést felvenni megrendelőlap kitöltésével.

A cégek 2 db színes katalógusban mutatják be termékkínálatukat, ezen kívül szabadon döntenek az alkalmazott marketingeszközökről!

A gyakorló cégek közötti verseny az alábbi díjak elnyeréséért folyik:  
- I. helyezés; II. helyezés; III. helyezés  
- különdíjak.

A tanirodai kiállításon résztvevő cégek munkáját neves szakemberekből álló, független zsűri értékeli, az alábbi szempontok alapján:  
  
- a stand összképe,  
- a szakmai munka színvonala,  
- az alkalmazott marketingeszközök sokfélesége,  
- az elkészített katalógus színvonala

A kategóriák nyertesei - a független zsűri döntése alapján - értékes díjban részesülnek.

Eredményes felkészülést, sikeres versenyzést kívánunk minden résztvevőnek!